KIRJALLINEN KYSYMYS E-2083/01 esittäjä(t): Francisca Sauquillo Pérez del Arco (PSE) komissiolle. Humanitaarinen apu Makedonialle ja Kosovolle.



Virallinen lehti nro 115 E , 16/05/2002 s. 0032 - 0033



KIRJALLINEN KYSYMYS E-2083/01 esittäjä(t): Francisca Sauquillo Pérez del Arco (PSE) komissiolle (13. heinäkuuta 2001) Aihe: Humanitaarinen apu Makedonialle ja Kosovolle Onko totta, että komissio on supistamassa elintarvikeapua ja humanitaarista apua Makedonian väestölle? Aikooko komissio käynnistää laajan humanitaarisen avun ohjelman, kun otetaan huomioon sotaolosuhteet ja sen seurauksena siirtymään joutunut väestö ja pakolaiset? Eräiden tietojen mukaan ECHO:n toimistoa Kosovossa ollaan sulkemassa, vaikka tilanne on heikentynyt Makedonian konfliktia pakenevien pakolaisten tulvan takia. Mikä on Kosovon humanitaarisen avun tulevaisuus? Poul Nielsonin komission puolesta antama vastaus (27. syyskuuta 2001) Entisessä Jugoslavian tasavallassa Makedoniassa (EJTM) puhjenneen kriisin aikana Euroopan yhteisön humanitaarisen avun toimisto (ECHO) on kumppaniensa kautta huolehtinut uhrien (maan sisäiset pakolaiset EJTM:ssa ja pakolaiset Kosovossa) humanitaarisista tarpeista kolmella tavalla: - pääosin ECHO:n rahoituksella Kosovon kriisin jälkeen perustettujen hätätilavalmiusvarastojen ottaminen käyttöön. Tämän toteuttivat pääosin EJTM:n Punaisen Ristin kansainvälinen komitea (ICRC) ja Yhdistyneiden kansakuntien (YK) osastot Kosovossa. - ECHO:n ohjelman vaikutusalan laajentaminen EJTM:ssa vastaamaan uusiin tarpeisiin. Kriisin alussa EHCO:n ohjelman kohteena oli kaksi ryhmää: (Kosovon kriisin) pakolaiset ja huonoimmassa asemassa oleva paikallisväestö. Ohjelmaa on laajennettu ja suunnattu uudelleen vastaamaan maan sisäisten pakolaisten tarpeisiin. ECHO täytäntöönpanee parhaillaan EJTM:ssa hankkeita yhteensä 5,4 miljoonan euron edestä. 600 000 euron määrärahasitoumus on tehty ja varojen käyttöä ollaan siirtämässä ECHO:n kumppaneiden tehtäväksi. Summan alakohtainen jakoselvitys lähetetään suoraan arvoisalle parlamentin jäsenelle ja parlamentin sihteeristölle. - Kosovon kriisiin reagoiminen. Vuonna 2001 on osoitettu 12,5 miljoonaa euroa Kosovossa tehtäviin operaatioihin: 520 000 euroa annettiin toukokuussa 2001 kahden kansalaisjärjestökumppanin käytettäväksi muun kuin ruoka-avun toimittamiseksi EJTM:n pakolaisille. Lisäksi komissio hyväksyi 31. heinäkuuta 2001 pakolaisten määrän kasvun vuoksi ja Yhdistyneiden kansakuntien esitettyä vetoomuksen Kaakkois-Euroopan puolesta kiireellisen päätöksen, jolla osoitettiin 1,5 miljoonaa euroa pakolaisia Kosovossa yli kolme kuukautta majoittaneiden perheiden tukemiseksi, muiden kuin ruokatarvikkeiden toimittamiseksi, perusrokotusten antamiseksi pakolaislapsille ja syntymää edeltävien, synnytykseen liittyvien ja syntymän jälkeisten terveyspalveluiden lisäämiseksi. Ohjelmien toteuttamisesta vastaavat Yhdistyneiden kansakuntien pakolaisasioiden päävaltuutetun virasto (UNHCR) ja Yhdistyneiden kansakuntien lastenavun rahasto (Unicef). Kosovoon myönnettyjen avustusten kokonaissumma on näin ollen 14 miljoonaa euroa. ECHO:n vetäytyminen Balkanilta, joka alkoi vuonna 2000 toimistojen sulkemisella ja operaatioiden päättämisellä Kroatiassa ja Bosnia-Hertsegovinassa, perustuu kahteen tekijään: kiireellisten humanitaaristen tarpeiden kattamiseen ja onnistuneisiin yhteyksiin muiden, paremmin kehitysprosessia tukevien välineiden kanssa. Kosovon kriisin aiheuttamiin humanitaarisiin tarpeisiin Kosovossa on vastattu ja komissio tukee voimakkaasti alueen kehitystä Euroopan jälleenrakennusviraston kautta. Yhdistyneiden Kansakuntien Kosovon-siviilioperaation (UNMIK) alkuperäinen UNCHR:n johtama pilari 1, joka huolehti humanitaarisista kysymyksistä, on myös vetäytynyt tarpeiden vähennyttyä ja sisäisen hallinnon muiden osien ryhtyessä huolehtimaan niistä. Näissä olosuhteissa ECHO:n toimet Kosovon kriisin yhteydessä lopetetaan tänä vuonna ja ECHO:n toimisto suljetaan. ECHO jatkaa tilanteen seuraamista ja keskeneräisten EJTM:n pakolaisiin liittyvien hankkeiden toteuttamisen valvomista Skopjessa sijaitsevasta toimistostaan käsin. Komission laajan EJTM:n tukisuunnitelman laatimisessa humanitaariset toimet ovat EJTM:n nykyisessä tilanteessa olennaisen tärkeä, mutta vain rajallinen osa. Paljon laajemman tukipaketin täytäntöönpanoa odotettaessa komissio otti toukokuussa 2001 käyttöön 2,5 miljoonaa euroa nopean toiminnan mekanismin kautta konfliktin vaurioittamien talojen korjausta ja uudelleenrakennusta varten. Kyseessä oli luottamusta lisäävä toimenpide paikallisviranomaisten tukemiseksi heidän pyrkimyksissään lieventää taistelujen vaikutuksia viattomiin siviileihin riippumatta siviilien etnisestä taustasta. Komissio aikoo myös tukea EJTM:aa maan poliittisten johtajien 13. elokuuta 2001 solmiman puitesopimuksen täytäntöönpanossa. Valmisteluja tehdään parhaillaan lisäavun antamiseksi CARDS-ohjelmasta talojen jälleenrakennusta, paikallisten infrastruktuurien kehittämistä ja luottamusta lisääviä toimenpiteitä varten(1). Makrotaloudellista tukea voidaan antaa jatkossakin. Komissio aikoo järjestää rahoittajien kokouksen Maailmanpankin kanssa, kun puitesopimus on täytäntöönpantu asianmukaisesti. (1) Neuvoston asetus (EY) N:o 2666/2000, annettu 5 päivänä joulukuuta 2000, Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta ja asetuksen (EY) N:o 1628/96 kumoamisesta sekä asetusten (ETY) N:o 3906/89 ja (ETY) N:o 1360/90 sekä päätösten 97/256/EY ja 1999/311/EY muuttamisesta EYVL L 306, 7.12.2000.